Broj: 711-I-2440-P-283/23-02-23

Zagreb, 14. studenoga 2023.

**MAJA NARANČA**

**tajnica Kluba zastupnika Domovinskog**

**pokreta**

**Predmet: očitovanje na zahtjev Maje Naranče**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 25. listopada 2023. zaprimilo je zahtjev za očitovanjem koji je u knjizi ulazne pošte zaprimljen pod brojem 711-U-7763-P-283/23-01-26, a koji je podnijela Maja Naranča, tajnica Kluba zastupnika Domovinskog pokreta.

Uz podnesenom zahtjevu podnositeljica je navela da je zastupnik u Hrvatskom saboru na voditeljskom angažmanu u privatnoj televizijskoj kući povodom čega postavlja upit koju vrstu ugovora zastupnik potpisuje u slučaju honorarnog posla, ugovor o djelu ili koji drugi, te mora li njegov honorarni posao/privremeni angažman biti podvrgnut nekoj posebnoj proceduri s obzirom na zastupnički mandat.

Imajući u vidu da je zahtjev za očitovanjem u ovom predmetu podnesen od strane osobe koja nije obveznik postupanja iz članka 3. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI), ali se njegov sadržaj odnosi na tumačenje odredbe ZSSI-a, Povjerenstvo povodom podnesenog zahtjeva na temelju članka 32. stavka 1. podstavaka 3. i 4. ZSSI-a na 31. sjednici održanoj 14. studenoga 2023., podnositeljici daje očitovanje kako slijedi.

Prema članku 17. stavku 2. ZSSI-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 17. stavkom 4. ZSSI-a propisano je da su obveznici obvezni prijaviti Povjerenstvu primitke iz stavaka 2. i 3. toga članka.

Člankom 3. Zakona o pravima i dužnostima zastupnika u Hrvatskom saboru („Narodne novine“, broj 55/00., 107/01., 86/09., 91/10., 49/11., 12/12., 102/14. - Odluka Ustavnog suda Republike Hrvatske i 44/17.) propisano je da zastupnik na osnovi obnašanja zastupničke dužnosti uz prava i obveze utvrđene posebnim propisima ima, između ostalog, pravo na plaću, odnosno razliku plaće ako je plaća koju zastupnik ostvaruje po drugoj osnovi manja, a člankom 4. istoga Zakona propisano je da zastupnik ima pravo na plaću koja se utvrđuje prema odredbama Zakona o obvezama i pravima državnih dužnosnika, a ako ne ostvaruje plaću na temelju obnašanja zastupničke dužnosti ima pravo na razliku plaće koju bi ostvario na temelju obnašanja zastupničke dužnosti i plaće koju ostvaruje po drugoj osnovi, ako je plaća koju ostvaruje po drugoj osnovi manja.

Nastavno na sve navedeno, Povjerenstvo ističe da obveznik ZSSI-a koji profesionalno obnaša dužnost zastupnika u Hrvatskom saboru može istovremeno uz obnašanje navedene dužnosti povremeno izvan radnog odnosa biti angažiran na voditeljskim poslovima u privatnoj televizijskoj kući.

Ako bi obveznik voditeljske poslove obavljao u smislu redovitog i stalnog zanimanja te bi za to primao plaću, u tom bi slučaju obveznik za obavljanje dužnosti zastupnika u Hrvatskom saboru mogao ostvarivati samo pravo na razliku plaće u smislu odredbi članaka 3. i 4. Zakona o pravima i dužnostima zastupnika u Hrvatskom saboru, i to ako bi plaća koju bi ostvarivao temeljem voditeljskog angažmana bila manja od plaće na koju bi obveznik imao pravo temeljem obnašanja zastupničke dužnosti.

Povjerenstvo ističe da je obveznik dužan u imovinskoj kartici prijaviti obavljanje drugih poslova kao i dohodak odnosno naknade ostvarene s te osnove, a zaključno se napominje da Povjerenstvo nije nadležno za određivanje vrste ugovora kojim će obveznik regulirati način obavljanja drugih poslova, niti je nadležno za davanje mišljenja vezano uz način obnašanja zastupničke dužnosti.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana